जेटली पूरी तरह स्वस्थ, उनके अस्वस्थ होने की खबरे झूठी और निराधारः सरकार  
जेटली पूरी तरह स्वस्थ, अफवाह उड़ाना बंद करे मीडियाः सितांशु कार
भाजपा की जीत के जश्न में शामिल हुए थे जेटली
जेटली के स्वास्थ्य को लेकर रही हैं अटकले
पिछले कुछ दिनों से केंद्रीय वित्त मंत्री अरुण जेटली (Arun Jaitley) के खराब स्वास्थ्य को लेकर मीडिया में आ रही खबरों को सरकार ने खंडन किया है. सरकार ने कहा कि केंद्रीय मंत्री अरुण जेटली के स्वास्थ्य बिगड़ने को लेकर चल रही खबरें पूरी तरह से गलत और आधारहीन है. मीडिया को इस तरह की अफवाहों से बचना चाहिए. पत्र सूचना कार्यालय (PIB) के प्रधान महानिदेशक और केंद्र सरकार के प्रवक्ता सिंताशु कार (Sitanshu Kar) ने अरुण जेटली के स्वास्थय से जुड़ी खबरों को लेकर एक ट्वीट किया. ट्वीट में उन्होंने लिखा, 'मीडिया के एक तबके में केंद्रीय मंत्री अरुण जेटली की स्वास्थ्य स्थिति को लेकर जो खबरें चल रही हैं, वह पूरी तरह गलत और निराधार है.' इसके आगे उन्होंने लिखा, 'मीडिया को इस तरह की अफवाहों से दूर रहने की सलाह दी जाती है.'

Reports in a section of media regarding Union Minister Shri Arun Jaitley's health condition are false and baseless. Media is advised to stay clear of rumour mongering.
केंद्रीय मंत्री अरुण जेटली से कई बार प्रयास के बावजूद कोई संपर्क नहीं हो सका. लगभग पूरे चुनावी परिदृश्य से वह गायब रहे. हां, सोशल मीडिया पर ब्लॉग लिखकर सरकार के फैसले पर अपने राय रखते रहे हैं. इस दौरान उनके कार्यालय से भी संपर्क करने की कोशिश की गई लेकिन वहां से यही जवाब मिला कि वह घर पर आराम कर रहे हैं. जेटली के स्वास्थ्य के संबंध में जानकारी रखने वाले सूत्रों ने कहा कि खराब स्वास्थ्य की वजह से जेटली के राजग सरकार के दूसरे कार्यकाल में प्रधानमंत्री नरेंद्र मोदी के मंत्रिमंडल का हिस्सा बनने की संभावना नहीं है. 
दरअसल, खराब स्वास्थ्य की वजह से उन्हें ईलाज के लिए अमेरिका या ब्रिटेन आना-जाना पड़ सकता है. अपनी बीमारी की वजह से जेटली बहुत कमजोर हो गए हैं. पिछले सप्ताह उन्हें एम्स में भर्ती कराया गया था, जहां उनकी जांच हुई और इलाज हुआ. इसी के चलते वह भारतीय जनता पार्टी मुख्यालय में चुनाव में जीत के जश्न में शामिल नहीं हो सके. वहीं जेटली के कॉलेज के दोस्त और मीडिया दिग्गज रजत शर्मा ने भी उनके खराब स्वास्थ्य को लेकर चल रही अफवाहों को दूर करने कोशिश की. इसके लिए रजत ने भी ट्वीट का सहारा. शर्मा ने ट्वीट अपने ट्वीट में लिखा, 'हर कोई मेरे दोस्त अरुण जेटली के स्वास्थ्य को लेकर चर्चा कर रहा है, कुछ लोगों की चिंता वास्तविक है जबकि कुछ लोग अविवेकपूर्ण बातचीत कर रहे हैं. मैं आप लोगों से साझा करना चाहता हूं कि मैं कल (शनिवार) शाम जेटली से मिला था. वह ठीक हो रहे हैं और पर्दे के पीछे रहकर काम कर रहे हैं. संक्रमण से बचने के लिये दोस्तों और परिवार के सदस्यों ने उन्हें सार्वजनिक कार्यक्रमों से दूर रहने के लिए मना लिया है. मुझे खुशी है कि आखिर वह मान गए हैं.'

Pl see tweet from rajat sharma pic.twitter.com/HF9kG2RmUW
इसके अलावा राज्यसभा सदस्य स्वप्नदास गुप्ता ने ट्वीट करके बताया कि उन्होंने रविवार दोपहर जेटली से मुलाकात की और उन्हें अपनी पुस्तक की प्रति भेंट की. उन्होंने जेटली के साथ ट्वीटर पर अपनी तस्वीर साझा करते हुए लिखा, 'अरुण जेटली के स्वास्थ्य से जुड़े सवाल स्वाभाविक है. वह कीमो के दौर से बाहर आ रहे हैं लेकिन वह अब भी बेहतर स्थिति में हैं और उनकी बृद्धि एवं विवेक बरकरार है. उन्हें पूरी तरह स्वस्थ होने के लिए कुछ आराम की जरूरत है.'  स्वप्नदास गुप्ता के ट्वीट की पुष्टि वह खबर भी करती है जिसके अनुसार जेटली ने शुक्रवार को वित्त मंत्रालय के पांचों सचिवों के साथ अपने घर पर बैठक की थी. किडनी संबंधी बीमारी से ग्रसित जेटली का पिछले साल मई में किडनी प्रतिरोपण हुआ था. इस साल जनवरी में वह सर्जरी के लिये अमेरिका गये थे. उनके बायें पैर में साफ्ट टिश्यू केंसर है. यही वजह रही कि वह मोदी सरकार के पहले कार्यकाल के अंतरिम बजट में पेश नहीं कर पाये. उनके स्थान पर रेलवे और कोयला मंत्री पीयूष गोयल ने बजट पेश किया. पेशे से वकील अरुण जेटली मोदी मंत्रिमंडल के महत्वपूर्ण नेता हैं. वह सरकार और पार्टी के अहम संकटमोचक माने जाते हैं.